Hej Bolius

Jeg er ved at få bygget et større sommerhus - ca. 160 m2.

Huset bliver jo BR18 og selvfølgelig moderne (!)

Opvarmning med jordvarme.

Stedet forsynes med vand fra vandværk. Området er ikke kloakeret og der er ikke adgang til fjernvarme.

Huset får to badeværelser og derudover 2 tappesteder (køkken og Bryggers) med varmt vand

Jeg skal tage stilling til størrelse på vandvarmer - dette er spørgsmål et. Jeg tænker 110 liter.

Spørgsmål to er - kan det være fornuftigt at overveje en gennemløbsvarmer. Det fylder jo en del mindre og er vel billigere. Jeg har søgt i jeres artikler, men det omtaler kun situation med levering via fjernvarme.

At det er kombineret med jordvarme (Compress 7001 LWM 8) ændrer vel ikke på om der skal være beholder eller gennemløb ?

På forhånd tak

Peter K


Bygger sommerhus med jordvarme - varmtvandsbeholder eller gennemstrøms?
Hej Peter

Det med vandvarmerstørrelsen afhænger næsten mest af, om du skal have badekar. Skal du ikke have badekar er 110 L mere end rigeligt, og mindre kunne sikkert også gøre det.

Omvendt, forventer du et samtidigt forbrug, med eksempel to i bad på samme tid, eller mange LIGE efter hinanden, (hvis hele familien er på besøg), så skal du ikke gå under 110 L.

Grunden til den lidt længere svartid, skyldes at jeg lige måtte høre mig omkring. Jeg syntes jeg følger godt med, men nogen gange over udviklingen en indenom. Så jeg skulle lige sikre mig, at jeg svarede korrekt mht. gennemstrømsvandvarmere.

Men hverken undertegnede eller de to vvs’ere/kølemontører jeg har talt med, kender til en gennemstrømsvandvarmer til varmepumper.

Gennemstrømsvandvarmere er rigtigt nok primært til fjernvarme, hvor der er rigeligt med energi. Dette kan hverken jordvarme eller luft til vand levere. Varmepumper er super effektive, men de er lidt langsommere.

Så nej, du kan ikke umiddelbart få eller bruge en gennemstrømsvandvarmer til din varmepumpeløsning.

Held og lykke med huset.

